Қазақстан Республикасы Президентінің

2019 жылғы 18 наурыздағы

№ 879 Жарлығымен БЕКІТІЛГЕН

**Қазақстан Республикасының Президенті жанындағы**

**Қазақстан Республикасы ішкі істер органдарының**

**полиция қызметкерлерін кезектен тыс аттестаттаудан өткізу   
жөніндегі жоғары аттестаттау комиссиясы туралы**

**ЕРЕЖЕ**

**1. Жалпы ережелер**

1. Осы Ережеде Қазақстан Республикасының Президенті жанындағы Қазақстан Республикасы ішкі істер органдарының полиция қызметкерлерін кезектен тыс аттестаттаудан өткізу жөніндегі жоғары аттестаттау комиссиясының (бұдан әрі – Комиссия) құқықтық мәртебесі мен өкілеттігі айқындалады.

2. Комиссия өз қызметінде Қазақстан Республикасының Конституциясын, заңнамалық актілерін, Қазақстан Республикасы Президентінің актілерін, оның ішінде Қазақстан Республикасы ішкі істер органдарының полиция қызметкерлерін кезектен тыс аттестаттаудан өткізу қағидаларын және осы ережені басшылыққа алады.

**2. Комиссияның міндеттері**

3. Комиссияның міндеттері:

1. мыналарды:

әкімшілік полиция, көші-қон қызметі комитеттерінің төрағаларын   
және олардың орынбасарларын;

Қазақстан Республикасы Ішкі істер министрлігінің орталық аппараты департаменттерінің бастықтарын және олардың орынбасарларын;

облыстардың, астананың, республикалық маңызы бар қалалардың   
және көліктегі полиция департаменттерінің бастықтарын, сондай-ақ олардың орынбасарларын;

Алматы, Қарағанды, Қостанай академияларының, Ақтөбе заң институтының, Ішкі істер министрлігінің Оқу орталығының (Шымкент қаласы) бастықтарын және олардың орынбасарларын;

Қазақстан Республикасы ішкі істер органдары орталық аттестаттау комиссиясының құрамына кандидаттарды кезектен тыс аттестаттаудан өткізу;

2) Қазақстан Республикасы ішкі істер органдарының полиция қызметкерлерін кезектен тыс аттестаттаудан өткізуді ұйымдастыру   
және үйлестіру болып табылады.

**3. Комиссияның құқықтары**

4. Комиссия:

1) Комиссия құзыретіне жататын мәселелер бойынша мемлекеттік органдардан және ұйымдардан қажетті ақпаратты сұратуға;

2) қажеттілігіне қарай мемлекеттік органдардың лауазымды адамдарын және мамандарын, сондай-ақ мүдделі ұйымдардың өкілдерін тартуға;

3) отырыстарында аттестатталатын қызметкерлерді, сондай-ақ Комиссия құзыретіне жататын мәселелер бойынша мемлекеттік органдардың және өзге де ұйымдардың өкілдерін тыңдауға;

4) Комиссияға жүктелген міндеттерді жүзеге асыру үшін қажетті өзге де құқықтарды жүзеге асыруға құқылы.

**4. Комиссия қызметін ұйымдастыру**

5. Қазақстан Республикасы Президенті Әкімшілігінің Басшысы Комиссия төрағасы болып табылады, ол болмаған жағдайда міндетін атқару Комиссия төрағасының орынбасарына жүктеледі.

6. Комиссия төрағасы:

1) Комиссия қызметін жалпы басқаруды жүзеге асырады;

2) Комиссия отырыстарын өткізу орны мен уақытын белгілейді;

3) Комиссия отырыстарында төрағалық етеді;

4) Комиссия мүшелеріне орындауға міндетті нұсқаулар береді.

7. Комиссия мүшелері:

1) Комиссияның жұмыс кестесі бойынша ұсыныстар енгізуге;

2) Комиссия отырысында қаралатын мәселелерді талқылауға қатысуға құқылы.

8. Комиссия хатшысы оның жұмысын ұйымдастырушылық қамтамасыз етуді жүзеге асырады және дауыс беруге қатысуға құқығы жоқ.

9. Егер Комиссия отырысына оның құрамының кемінде үштен екі бөлiгi қатысса, құқықтық күші бар деп есептеледі.

Комиссия шешімі Комиссия мүшелерінің отырысқа қатысып отырған жалпы санының қарапайым көпшілік даусымен қабылданады. Дауыстар тең болған жағдайда Комиссия төрағасының даусы шешуші болып табылады.

10. Комиссия қабылдаған шешім Комиссия төрағасы мен хатшысы   
қол қоятын және Комиссияның мүшелерінің пікірін білдіретін хаттамамен ресімделеді.

11. Қазақстан Республикасы Қауіпсіздік Кеңесінің Құқық қорғау жүйесі бөлімі Комиссияның жұмыс органы болып табылады.

\_\_\_\_\_\_\_\_\_\_\_\_\_\_\_\_\_\_\_\_\_